**Informatīvais ziņojums**

**par Eiropas Savienības Transporta, telekomunikāciju un enerģētikas**

**ministru padomes 2016.gada 5.decembra sanāksmē izskatāmajiem jautājumiem**

**I. Sanāksmē izskatāmie jautājumi**

2016. gada 5.decembrī Briselē notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme. Sanāksmē tiks izskatīti šādi Ekonomikas ministrijas (turpmāk – EM) kompetencē esoši jautājumi:

**1. Priekšlikums par Eiropas Parlamenta un Padomes Regulai par dabasgāzes piegādes drošuma aizsardzības pasākumiem, ar ko atceļ Regulu (ES)Nr. 994/2010**

*= politikas debates*

2016.gada 16.februārī Eiropas Komisija (turpmāk – Komisija) nāca klajā ar priekšlikumu Eiropas Parlamenta un Padomes Regulai par gāzes piegādes drošuma aizsardzības pasākumiem un ar ko atceļ Regulu (ES) Nr. 994/2010 (turpmāk – regulas priekšlikums). Regulas priekšlikuma mērķis ir nodrošināt, ka visas dalībvalstis izstrādā piemērotus rīkus, lai sagatavotos un pārvaldītu dabasgāzes iztrūkuma ietekmi, ko rada dabasgāzes piegādes traucējumi vai ļoti liels pieprasījums. Lai sasniegtu šo mērķi, regulas priekšlikums piedāvā stingrāku reģionālo sadarbību, nosakot vairākus principus un standartus ES līmenī.

Sākotnējā politiskā diskusija par regulas priekšlikumu notika Nīderlandes prezidentūras laikā 6.jūnija ES Enerģētikas ministru padomes sanāksmē. 20. oktobrī Eiropas Parlaments (turpmāk – EP) vienojās par savu nostājas projektu, kas zināmā mērā pārsniedz Komisijas piedāvāto ambīciju līmeni. Slovākijas prezidentūra neieguva Padomes atbalstu daļējam mandātam sarunu uzsākšanai ar Parlamentu, jo netika panākta vienošanās par priekšlikuma būtiskākiem elementiem: reģionālo sadarbību, solidaritātes mehānismu un informācijas apmaiņu.

Lai vienotos par kopēju nostāju par regulas priekšlikuma galvenajiem principiem un būtu iespējams uzsākt trialogu ar Eiropas parlamentu un Komisiju, ES Enerģētikas ministru sanāksmē delegāciju vadītāji tiks aicināti paust nostāju par regulas priekšlikuma būtiskākajiem elementiem.

Kā ceļvedi politikas debatēm Prezidentūra ir sagatavojusi diskusiju dokumentu, kurā tiek izskatīti iespējamie varianti:

1. reģionālajai sadarbībai - reģionālā sadarbība, kas balstīta uz reģionālu valstu sadalījumu un paredz sadarbību tikai koordinācijas līmenī vai arī tāda reģionālā sadarbība, kas balstīta uz valstu grupām ar kopējiem riskiem un paredz tikai nacionālo politiku koordināciju un informācijas apmaiņu;
2. informācijas apmaiņai - informācijas sniegšana par gāzes ilgtermiņa līgumiem ar trešo valstu kompānijām (kuras nodrošina vairāk kā 40% no valsts gāzes patēriņa gadā) izvērtēšanai vienlaikus kompetentajai iestādei un Komisijai vai arī informācijas sniegšana par visiem gāzes ilgtermiņa līgumiem ar trešo valstu kompānijām izvērtēšanai tikai kompetentajai iestādei;
3. solidaritātes principa kompensācijas mehānismam - priekšlikumā tiek detalizēti noteikts kompensācijas mehānisms vai arī tiek tikai vispārīgi raksturoti galvenie kompensācijas principi, ļaujot dalībvalstīm pašām izlemt pieeju kompensāciju aprēķiniem, nosakot tos divpusējos līgumos

**Latvijas nostāja:**

Latvija atzinīgi vērtē Komisijas izstrādāto regulas priekšlikumu, pārskatot iepriekšējo Regulu (ES) Nr.994/2010. Latvija atbalsta regulas priekšlikuma pamatmērķi – **veicināt ES energodrošuma stiprināšanu, stiprināt ES enerģētikas politikas reģionālo dimensiju un veicināt dalībvalstu kopīgu izpratni par solidaritāti.** Attiecīgi ES līmeņa pasākumi, kas nodrošina efektīvu tirgus darbību un mazina apdraudējuma riskus, ir būtiski Latvijas energoapgādes drošumam.

Attiecībā uz **reģionālo sadarbību**, Latvija uzskata, ka tās energoapgādes drošuma stiprināšana visefektīvāk ir īstenojama sadarbībā, kas balstīta uz skaidri iepriekš noteiktu valstu sadalījumu. Šāds reģionālais sadalījums var balstīties arī uz gāzes piegādes koridoru pieejas. Latvijai būtiski turpināt iesākto sadarbību ar Lietuvu, Igauniju un Somiju.

Šāds risinājums sniedz gan risinājumu, kādā veidā reģiona valstis tiek apgādātas ar gāzi, gan reģionālos sadarbības plānus, gan hidrauliku (spiedienu gāzes vados). Starp reģiona valstīm saskaņotie konkrētie pasākumi ārkārtas situācijā ļauj efektīvi izmantot valstu atšķirīgās priekšrocības, tai skaitā esošo infrastruktūru, samazināt jaunas infrastruktūras izbūves izmaksu ietekmi uz patērētājiem, kā arī ļauj stiprināt sarunu pozīcijas gadījumā, ja gāzes piegādes ierobežojums tiks izmantots kā politisks spiediens. Latvija uzskata, ka būtiski, lai tiktu piedāvāts skaidrs un konkrēts mehānisms, kas palīdzētu vienoties par konkrētiem pasākumiem. Latvija vērš uzmanību, ka energoapgādes drošuma stiprināšanai nacionālo politiku koordinācija un informācijas apmaiņa nav pietiekami pasākumi.

Kas skar informācijas apmaiņu, Latvija atbalsta **caurredzamības stiprināšanu gāzes līgumos**, kas ļautu sasniegt 2015.gada marta Eiropadomes secinājumos noteikto uzdevumu, kas paredz, ka visiem gāzes līgumiem ir jāatbilst ES tiesību aktiem, jābūt pārredzamiem un tiek nedrīkst negatīvi ietekmēt Eiropas enerģētisko drošību.

Latvija atbalsta divpakāpju pieeju pārredzamības mehānisma nodrošināšanai. Dalībvalsts kompetentā iestāde vispirms izvērtē gāzes līgumu, īpaši attiecībā uz tā ietekmi uz energoapgādes drošumu dalībvalstīs un reģionā, kā arī tā atbilstību ES likumdošanai. Gadījumā, ja rodas šaubas par kādu no konkrētā līguma darbības aspektu atbilstību ES tiesību aktiem, kompetentā iestāde pieņem lēmumu par līguma iesniegšanu Komisijai izvērtējumam.

Savukārt solidaritātes principa ieviešanai, Latvija uzskata par nepieciešamu priekšlikumā noteikt galvenos kompensācijas mehānismus. Maksimāli jānodrošina, lai solidaritātes pasākumi būtu fiskāli neitrāli tai valstij, kurai tiek lūgta palīdzība. Dalībvalstij, ka lūdz solidaritāti būtu jāsedz izmaksas, kuras radušās dalībvalstij, kas sniedz solidaritāti. Līdz ar to Latvija atbalsta variantu, kas nosaka, ka solidaritāte kopā ar galvenajiem kompensācijas principiem tiek definēta Regulas tekstā, ļaujot dalībvalstīm ņemt vērā to specifiskās nacionālās situācijas un dažādas iespējamās pieejas, kā aprēķināt kompensācijas.

**2. Enerģētikas Savienības tiesību aktu kopums (Enerģētikas Savienības “ziemas” pakotne)**

**=** Komisijas prezentācija

Lai turpinātu Enerģētikas Savienības ieviešanu praksē, 2016.gada 30. novembrī Komisijas plāno nākt klajā ar dokumentu pakotni, kas indikatīvi varētu ietvert vairākas politiskās iniciatīvas un likumdošanas priekšlikumus attiecībā uz jaunu pieeju elektroenerģijas tirgus dizainam, Enerģētikas Savienības pārvaldības mehānismu, kā arī atjaunojamo energoresursu direktīvas, energoefektivitātes direktīvas un ēku energoefektivitātes direktīvas pārskatiem.

**a) Jauns elektroenerģijas tirgus dizains**

Līdzšinējais elektroenerģijas tirgus dizains ir balstīts uz Trešo enerģētikas paketi, kas pieņemta 2009.gadā. ES iekšējā enerģijas tirgus pamatā ir vispāratzīti principi, kā piemēram, trešo pušu tiesības piekļūt elektrotīkliem, brīva piegādātāju izvēle patērētājiem, stabili pārvades sistēmas operatora un elektroapgādes komersanta nodalīšanas noteikumi, pārrobežu tirdzniecības barjeru novēršana, neatkarīgu enerģijas regulatoru tirgus uzraudzīšana, kā arī ES regulatoru un tīklu operatoru sadarbība Energoregulatoru sadarbības aģentūras (turpmāk – ACER) un Eiropas pārvades sistēmu operatoru apvienības (turpmāk – ENTSO) ietvaros.

Trešā enerģētikas pakete ir sniegusi elektroenerģijas lietotājiem atzīstamu progresu dažādi uzlabojot to pozīciju elektroenerģijas tirgū, tomēr dažādu notikumu attīstība radījusi arī būtiskas izmaiņas Eiropas elektroenerģijas tirgū, daļēji mazinot pozitīvo efektu, ko ar Trešo elektroenerģijas paketi tika paredzēts sniegt patērētājiem. Ņemot vērā apņemšanos samazināt siltumnīcas efekta gāzu emisijas, ir ievērojami palielinājies tas elektroenerģijas apjoms, kas saražots no atjaunojamajiem energoresursiem (turpmāk – AER). Lai arī AER izmantošana ir nozīmīga, lai sasniegtu ES klimata mērķus, to fiziskais raksturs – mainīgāks, neparedzams un decentralizētāks – nosaka nepieciešamību pielāgot tirgus un tīkla ekspluatācijas noteikumus elastīgāka rakstura tirgum. Būtiskas izmaiņas attiecas arī uz tehnoloģisko pusi. Elektroenerģijas tirgus nākamajā desmitgadē būs raksturojams ar mainīgākiem un decentralizētākiem elektroenerģijas produktiem, kā arī palielinātu savstarpējo atkarību starp dalībvalstīm un jauno tehnoloģiju sniegtajām iespējām patērētājiem samazināt savus rēķinus un aktīvi ņemt dalību elektroenerģijas tirgū, izmantojot regulējamā pieprasījuma risinājumu, pašpatēriņu vai uzglabāšanu.

Līdz ar to **jaunā elektroenerģijas tirgus dizaina mērķis** būs pielāgot pašreizējos tirgus noteikumus jaunajiem tirgus apstākļiem, ļaujot elektroenerģijai brīvi pārvietoties uz vietām, kur un kad tā ir visvairāk nepieciešama, izmantojot nekropļotus cenu signālus un vienlaicīgi sniedzot lielākas iespējas patērētājam, gūstot maksimālu labumu sabiedrībai no pārrobežu konkurences un nodrošinot pareizos signālus un stimulus, lai virzītu investīcijas. Plānots, ka jaunais elektroenerģijas tirgus dizains varētu norādīt arī prioritāti energoefektivitātes risinājumiem un līdz ar to veicinātu ES mērķi kļūt par pasaules līderi enerģijas ražošanā no AER, tādējādi arī virzot ES mērķi radīt darba vietas, izaugsmi un piesaistīt investīcijas.

Papildus paredzēts ieviest arī instrumentus, lai dalībvalstis būtu sagatavotas un spētu pārvaldīt elektroenerģijas krīzes situācijas. Pat tad, kad tirgus un sistēma funkcionē labi, pastāv elektroenerģijas krīzes risks, kuram ir pārrobežu efekta risks. Šobrīd dalībvalstis ļoti dažādi izturas pret krīzes situāciju novēršanu un pārvaldību, valstu noteikumiem un praksei ir tendence koncentrēties tikai uz savas valsts kontekstu, neņemot vērā to, kas notiek pāri robežām, kā arī ES līmenī nenotiek pietiekama dalīšanās ar informāciju un netiek nodrošināta caurredzamība attiecībā uz dalībvalstu elektroenerģijas krīzes situāciju novēršanas un pārvaldības plāniem. Līdz ar to jauns regulējums būtu ļoti nepieciešams, lai nodrošinātu labāku koordināciju šajā jautājumā ES līmenī.

**Latvijas nostāja:**

**Latvija atbalsta** pašreizējā elektroenerģijas tirgus dizaina pārskatīšanu un kopumā **pozitīvi vērtē** jaunā elektroenerģijas tirgus dizaina mērķi. **Latvija norāda**, ka funkcionējošs elektroenerģijas tirgus ir Enerģētikas savienības pamatelements. Iekšējais tirgus būtu jāstiprina ne tikai ar infrastruktūras palīdzību, kas neapšaubāmi ir priekšnosacījums brīvas elektroenerģijas plūsmai, bet arī attīstot tiesisko ietvaru un stiprinot reģionālo sadarbību.

**Latvija atbalsta** plānotās Regulas par gatavību riskiem elektroenerģijas sektorā ieceri nodrošināt, ka ES dalībvalstis ievieš atbilstošus instrumentus, lai būtu sagatavotas un spētu pārvaldīt elektroenerģijas krīzes situācijas. **Latvija uzskata**, ka ir nepieciešams reģionālās elektroenerģijas ražošanas jaudu pietiekamības novērtējums, kas tiktu balstīts uz vienoto metodoloģiju.

Latvija uzskata, būtisks jaunā elektroenerģijas tirgus dizaina elements ir vairumtirdzniecības nosacījumu uzlabošana. Piemēram, būtiski izveidot labāku deficīta cenu (*scarcity pricing)* politiku, kas nodrošinātu nepieciešamos investīciju signālus un stimulētu tirgu rīkoties.

Latvijai ir būtiski, lai tiktu veicināta elektroenerģijas starpsavienojumu attīstība, kā arī tiktu nodrošināta Baltijas valstu elektroenerģijas tīklu sinhronizācija ar ES tīkliem.

**b) Atjaunojamo energoresursu direktīvas pārskats**

Eiropas Parlamenta un Padomes 2009. gada 23. aprīļa Direktīva 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK paredz (turpmāk – RED) dalībvalstīm saistošus atjaunojamās enerģijas mērķus bruto galapatēriņā.

2014. gada 23.-24. oktobra Eiropadomē tika pieņemts lēmums par ES līmenī saistošu 27% mērķi atjaunojamo energoresursu izmantošanai ES enerģijas patēriņā.

**Latvijas nostāja:**

Latvija rūpīgi vērtēs EK priekšlikumu RED pārskatam, kam ilgtermiņā būtu jāsekmē virzība uz ES līmenī harmonizētu valsts atbalstu atjaunojamās enerģijas ražošanai. Svarīgi būtu nodrošināt, lai atbalsts atjaunojamās enerģijas ražošanai būtu saskaņā ar ES konkurences tiesībām, vienlaikus nodrošinot ne vien zaļās enerģijas attīstību, bet arī tautsaimniecības konkurētspēju.[[1]](#footnote-1)

Ņemot vērā cietās biomasas nozīmi atjaunojamās enerģijas ieguvē Latvijā, kas 2014. gadā veidoja 78% no sasniegtā 2020. gada mērķa apjoma, saredzam, ka cietā biomasa arī nākotnē būs viens no vadošajiem atjaunojamiem energoresursiem. Tādēļ, aplūkojot jautājumu par cietās biomasas ilgtspēju, svarīgi ir izvairīties no pārmērībām un ņemt vērā reālistiski iespējamos ilgtspējas līmeņus.

Zīmīga loma būtu jāpievērš jautājumam par atjaunojamās enerģijas izmantošanas veicināšanu energoapgādes un aukstumapgādes sistēmās.

**c) Energoefektivitātes direktīvas pārskats**

Eiropas Parlamenta un Padomes 2012.gada 25.oktobra Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk – EED) paredz dalībvalstīm indikatīvus mērķus attiecībā uz primārās enerģijas patēriņu un saistošus mērķus attiecībā uz galapatēriņu. Latvijai ir noteikts indikatīvs mērķis primārās enerģijas jomā un saistošs mērķis – līdz 2020.gadam ietaupīt gala patērētājos 9896 GWh, kā arī obligāti ik gadus renovēt 3% valstij piederošo ēku platības.

**Latvijas nostāja:**

Latvija iebilst pret obligātu energoefektivitātes mērķu noteikšanu 2030. gadam. Uzskatām, ka jāpieturas pie 2014. gada oktobra Eiropadomes secinājumiem, kur norādīts, ka 2030.gadam tiks noteikti indikatīvi energoefektivitātes mērķi.

Latvijai ļoti būtiski ir paredzēt papildus elastības galapatēriņa mērķu noteikšanā, salīdzinājumā ar pašreizējo EED redakciju. Ir jāparedz iespēja no energoefektivitātes mērķa bāzes izslēgt apkurē izmantojamo cieto biomasu līdzīgi kā transportā izmantojamo degvielu. Tāpat jāparedz būtiska elastība attiecībā uz mērķa samazināšanai pieļauto robežvērtību.

Enerģētikas savienības pārvaldības sistēmas kontekstā būtu jāizvairās no energoefektivitātes plānošanas un ziņošanas procesu pārklāšanās. Tādējādi, līdz 2020. gada beigām būtu jāsaglabā līdzšinējā valstu energoefektivitātes rīcības plānošana un ziņošana, tādā veidā pakāpeniski optimizējot administratīvo slogu.

**d) Ēku energoefektivitātes direktīvas pārskats**

2014. gadā Eiropas Padome vienojās par energoefektivitātes palielināšanu līdz 2030. gadam vismaz par 27%, kas ir jāpārskata līdz 2020. gadam, paturot prātā 30%, taču 2015. gadā Eiropas Parlaments aicināja sasniegt 40% mērķi. Tomēr ES enerģētikas sistēmas prognozes liecina, ka pašreizējā valsts un Eiropas energoefektivitātes regulējums sasniegtu aptuveni 23,9% no primārās enerģijas patēriņa samazināšanas 2030. gadā. Viens no veidiem, kā uzlabot energoefektivitāti ir pievērsties lielajam potenciālam, kas attiecas uz efektivitātes pieaugumu ēku sektorā. Komisija plāno pievērsties arī būvniecības sektora ilgtspējai un efektivitātei, pārskatot Ēku energoefektivitātes direktīvas nosacījumus.

**Latvijas nostāja:**

**Latvija uzskata**, ka mērķis līdz 2050. gadam dekarbonizēt ēku fondu ir ambiciozs. Vienlaikus norādāms, ka minētā mērķa sasniegšanai būs nepieciešams turpināt darbu pie  papildus atbalsta pasākumu izstrādes un realizācijas, tostarp paredzot atbalsta pasākumus no valsts puses. Ņemot vērā šobrīd esošo situāciju esošo ēku īpašnieku maksātspēja nav tāda, lai spētu nosegt šādas investīcijas pat tad, ja esošās būvniecības izmaksas samazinātos. Vienlaikus jāparedz gan pašvaldībām, gan valstij kopumā visaptverošs plāns siltumenerģijas un elektroenerģijas ražošanai.

Latvijauzskata, ka nākotnē jaunajam tiesiskajam regulējumam jāsamazina administratīvais slogs gan nacionālā mēroga uzraugošajām institūcijām, gan arī ēku īpašniekiem.

Latvija pozitīvi vērtē ietvertās prasības jaunu stāvvietu būvēšanā jaunbūvju segmentā. Taču Latvija rūpīgi vērtēs papildus nosacījumus, piemēram, attiecībāuz autostāvietu pielāgošanu elektromobiļiem būtiskas atjaunošanas gadījumā. Uzskatām, ka realizējot šādu mērķi, pastāv risks, ka palielināsies slogs pilsētvides daudzīvokļu ēku sektorā, jo ne vienmēr tas būs tehniski iespējams, turklāt tas būs kā viens no kavējošiem faktoriem dzīvokļu īpašnieku lēmumu pieņemšanā par dzīvojamās mājas atjaunošanu.

Tāpat diskusijas dalībvalstu vidū ir nepieciešamas attiecībā uz prasībām par nedzīvojamo un dzīvojamo ēku tehnisko sistēmu automatizāciju – Latvijas ieskatā šādas prasības būtu piemērojamas tikai jaunbūvēm, atjaunošanām/pārbūvēm, jo neatjaunotām ēkām Latvijā visbiežāk sistēmu nesabalansētības dēļ nepieciešami arī apkures sistēmas uzlabošanas pasākumi, kas būtiski sadārdzina procesu, un patiesais sistēmu ieguvums būtu vērojams tikai atjaunotām ēkām ar atjaunotām apkures sistēmām. Turklāt būtiskam ēku sektoram centralizēti relatīvi nesen veiktas siltummezglu atjaunošanas, automatizācijas, līdz ar to pastāv risks, ka jauni ieguldījumi ar mērķi pielīdzināt esošās tehniskās sistēmas Direktīvas prasībām, daudzos gadījumos varētu būt ekonomiski nepamatoti. Vienlaikus Latvijai ir nepieciešams papildus laiks šādu sistēmu ieviešanas ekonomiskajam izvērtējumam.

**e) Enerģētikas savienības pārvaldības mehānisms**

2014. gada 23.-24. oktobra Eiropadomē tika pieņemts lēmums par dalībvalstu līmenī nesaistošu ergoefektivitātes mērķi 2030. gadam vismaz 27% apmērā, paredzot iespēju līdz 2020. gadam šo mērķi pārskatīt. Eiropas Parlamenta prasība ir noteikt 40% energoefektivitātes mērķi 2030. gadam.

Saskaņā ar EK sniegto informāciju EED pārskatā tiks:

* noteikti energoefektivitātes mērķi 2030.gadam un to izpildes nosacījumi (t.sk. komersantu energoefektivitātes pienākumu shēma un valsts veikti pasākumi);
* noteikts plānošanas un pārvaldības ietvars līdz 2030.gadam, t.sk. ietverot prasību ar 2018.gadu uzsākt integrētu klimata un enerģijas plānu izveidi iepretim pašreizējai dalībvalstu energoefektivitātes plānošanas kārtībai (plāns ik pēc 3 gadiem, t.sk. 2017.gadā);
* precizētas siltumenerģijas uzskaites un rēķinu informācijas prasības, vienlaikus no aptvēruma izslēdzot elektroenerģijas un gāzes uzskaiti.

2014. gada 23.-24. oktobra Eiropadomē tika pieņemts lēmums par uzticamas un caurspīdīgas pārvaldības sistēmas izveidi, nosakot, ka tā:

a) balstīsies uz esošajiem pārvaldības elementiem, t.sk., valstu programmām klimata, atjaunojamās enerģijas un energoefektivitātes jomās, optimizējot atsevišķos plānošanas un ziņošanas virzienus;

b) palielinās patērētāju lomu un tiesības, uzlabos nosacījumus investoriem, t.sk. sistemātiski pārraugot svarīgākos rādītājus saistībā ar cenu ziņā pieejamu, uzticamu, konkurētspējīgu, drošu un ilgtspējīgu energosistēmu;

c) atvieglos valstu enerģētikas politikas koordinēšanu un veicinās reģionālu sadarbību starp dalībvalstīm.

Ņemot vērā to, EK plāno 30. novembrī publicēt priekšlikumu ES Padomes un Parlamenta regulas priekšlikumam par Enerģētikas savienības pārvaldību.

**Latvijas nostāja:**

Latvijas skatījumā svarīgi nodrošināt saskaņotību un sinerģiju starp visām piecām Enerģētikas savienības dimensijām un tādēļ liela nozīme ir labi organizētai, visaptverošai pārvaldības sistēmai.[[2]](#footnote-2)

Latvija ir starp tām dalībvalstīm, kas priekšroku dotu neleģislatīvam risinājumam attiecībā uz Enerģētikas savienības plānošanu, vienlaikus piekrītot, ka optimizējot plānošanas un ziņošanas pienākumus, ir nepieciešams ieviest visām dalībvalstīm skaidrus, unificētus un nepārprotamus nosacījumus. Šiem nosacījumiem ir jābūt vienkārši izpildāmiem un vērstiem uz administratīvā un finansiālā sloga samazināšanu.

Latvija uzsver, ka Nacionālo enerģētikas un klimata plānu sagatavošanā ir jābalstās uz ES Padomes noteiktajām vadlīnijām un principiem gan saturiski, gan laika ziņā. Tādēļ Latvija iestājas par to, ka plānu izstrāde ir jāpabeidz 2019. nevis 2018. gadā.

Ņemot vērā, ka ekspertu diskusijās par Nacionālo enerģētikas un klimata plānu aprisēm, Latvijai bija daudz komentāru, tā rūpīgi vērtēs EK pārvaldības priekšlikumu, tostarp, attiecībā uz EK piedāvāto pienākumu apjomu no vienas puses un nepieciešamajiem resursiem no otras puses.

**3. ES enerģētikas politikas ārējo aspektu attīstības virzība**

* *jaunākā informācija no Komisijas*
* *viedokļu apmaiņa, balstoties uz prezidentūras diskusiju dokumentu*

ES Enerģētikas ministru sanāksmē 2013.gada 12.decembrī tika apstiprināts Padomes ziņojums “Turpmāki pasākumi pēc Eiropadomes 2013.gada 22.maija sanāksmes: ES enerģētikas politikas ārējo aspektu attīstības pārskats”, kā arī tika nolemts atgriezties pie šī jautājuma 2016.gada beigās, lai ņemtu vērā to notikumu attīstību. Pamatojoties uz šo vienošanos, Slovākijas prezidentūra ir sagatavojusi diskusiju dokumentu, lai delegāciju vadītāji padomes laikā varētu sniegt savu viedokli par nozīmīgajiem notikumiem, kas pasaules enerģētikas vidē ir notikuši laika posmā no 2013.gada līdz 2016.gada beigām, un kuriem ir bijusi būtiska ietekme uz ES enerģētikas politikas iekšējo un ārējo dimensiju. Kā galvenie šādi notikumi tiek minēti:

1. Parīzes klimata nolīguma pieņemšana 2015.gada decembrī un tā spēkā stāšanās 2016.gada novembrī;
2. ANO darba kārtība līdz 2030. gadam un ilgtspējīgas attīstības mērķi, kas pieņemti 2015.gada septembrī;
3. Naftas un gāzes cenu kritums kopš 2014.gada jūnija;
4. Krievijas enerģijas eksporta tirgu un eksporta ceļu diversificēšana (Nord Stream 2, Dienvidu/Turku straume, Sibīrijas spēks);
5. Daļēja sankciju atcelšana Irānā 2016.gada sākumā;
6. Politiskā un ekonomiskā situācija Tuvajos austrumos un Ziemeļāfrikā;
7. Uzlabotās perspektīvas izmantot Vidusjūras reģiona austrumdaļas gāzes atradnes (piemēram Kiprā, Izraēlā, Ēģiptē);

Diskusiju dokumentā tiek novērtēts, ka Komisijas izstrādātā Enerģētikas Savienības stratēģija ir kļuvusi par galveno instrumentu ES enerģētikas politikā, un tās piecām dimensijām visām ir arī ārējo attiecību komponente. ES institūcijas cieši sadarbojas ar ES dalībvalstīm, lai nodrošināt Enerģētikas Savienības stratēģijas ieviešanu. Starp citām nozīmīgām iniciatīvām tiek minēts arī ES Enerģētikas diplomātijas rīcības plāns, lēmuma par starpvaldību līgumiem pārskatīšana, ES-Krievijas enerģētikas dialoga apturēšana vienlaikus ar ES-Ukrainas-Krievijas enerģētikas trialoga uzturēšanu; ES-Ukrainas sadarbības veicināšana, Enerģētikas kopienas sniegtais ieguldījums sadarbībai ar ES kaimiņvalstīm Balkānos un Austrumos, stiprinātā Eiropas Kaimiņattiecību politika un Austrumu partnerība kā arī citas iniciatīvas, kas realizētas pēdējo 3 gadu laikā.

**Latvijas nostāja:**

Padomes laikā delegāciju vadītāji tiks aicināti sniegt savu vērtējumu par sekojošiem jautājumiem:

1. **Sadarbojoties ar trešo valstu partneriem, kā Jūs vērtējat pēdējo gadu laikā sasniegto progresu ES vienas balss principa stiprināšanā, īpaši ņemot vērā galvenās prioritātes, kas iezīmētas Enerģētikas Savienības stratēģijā?**

**Latvija atbalsta** nepieciešamību ES dalībvalstīm paust vienotu viedokli attiecībās ar trešajām valstīm un uzskata, ka pēdējo gadu laikā šajā jautājumā ir novērojams liels progress, tādējādi nodrošinot efektīvāku mērķu sasniegšanu un īstenošanu. Vienlaikus saredzam arī situācijas, kurās ES dalībvalstu savstarpējie viedokļi un/vai ES institūciju viedokļi ir atšķirīgi, tādēļ ir svarīgi, lai Eiropas Komisija, ES Padome un dalībvalstis aktīvi koordinētu turpmāk vienotu nostāju attiecībā uz ES ārējās enerģētikas politikas attīstīšanu.

1. **Kuras valstis vai reģionus Jūs uzskatāt par visnozīmīgākajiem Eiropas Savienībai un, kurus instrumentus būtu jāizmanto, lai veicinātu savstarpējo sadarbību ar mērķi sasniegt taustāmus rezultātus attiecīgajās enerģētikas politikas jomās?**

Ņemot vērā, ka Latvija ir enerģijas importētājvalsts, **Latvija uzskata**, ka nozīmīga ir veiksmīga sadarbība ar lielajiem energoresursu piegādātājiem, diversificējot energoapgādes ceļus, mazinot atkarību no viena dominējoša piegādātāja, kā arī uzlabojot energodrošumu un veicinot energoresursu tirgus attīstību.

Tā kā Baltijas valstu elektrotīkli pašlaik darbojas paralēlā, sinhronā režīmā ar IPS/UPS reģionu (Krievijas, Baltkrievijas, u.c. austrumu valstu energosistēmām), nevis ES energosistēmām, **Latvija atbalsta** nepieciešamību pēc konstruktīva dialoga ar Baltijas valstu kaimiņvalstīm (Krieviju, Baltkrieviju) par Baltijas valstu elektrotīklu sinhronizāciju ar ES energosistēmām.

Arī attiecībā uz gāzes sektoru **Latvija uzskata,** ka ir vienlīdz svarīgi veicināt atklātu un caurredzamu sadarbību ar Krieviju, nodrošinot resursus par konkurētspējīgām cenām, vienlaicīgi saglabājot arī līdzsvaru dažādu enerģijas veidu izmantošanā.

1. **Kāda būtu ES labākā pieeja notiekošajai globālās energosistēmas transformācijai un, kā būtu vislabāk reaģēt uz notiekošajām reformām starptautiskajās enerģētikas organizācijās?**

**Latvijas uzskata**, ka šajos mainīgajos globālās energosistēmas transformācijas apstākļos nepieciešami reāli instrumenti, kas risinātu klimata pārmaiņu radītos energoapgādes drošuma un konkurētspējas izaicinājumus. Enerģētikas Savienības 5 dimensijas ir viens no šiem instrumentiem un to tālāka realizēšana ir svarīgs uzdevums.

**Citi jautājumi**

**a) Pašreizējie tiesību aktu priekšlikumi**

i) Priekšlikums – Eiropas Parlamenta un Padomes Regula, ar ko izveido energoefektivitātes marķējuma satvaru un atceļ Direktīvu 2010/30/ES

Pēc 2016. gada 6. jūlija balsojuma Eiropas Parlamenta plenārsēdē Slovākijas prezidentūras ietvaros norisinājās trīs neformāli trialogi par energoefektivitātes marķējumu 2016. gada 14. jūlijā, 15. septembrī un 11. oktobrī. Tehniskās sanāksmes starp prezidentvalsti un Eiropas Parlamenta pārstāvjiem ekspertu līmenī notika 31.augustā, 16. un 21. septembrī, kā arī no 7.-8. novembrim.

Tika panākta provizoriska vienošanās par lielāko daļu ne-politiskajiem jautājumiem, tostarp darbības jomu, definīcijām, pienākumiem, kas attiecas tirgus dalībniekiem un dalībvalstīm, tirgus uzraudzību un saskaņotajiem standartiem.

ii) Priekšlikums – Eiropas Parlamenta un Padomes Lēmums par informācijas apmaiņas mehānisma izveidi sakarā ar starpvaldību nolīgumiem un nesaistošiem aktiem starp dalībvalstīm un trešām valstīm enerģētikas jomā un par Lēmuma Nr. 994/2012/ES atcelšanu.

Šī gada 6. jūnijā attiecībā uz šo priekšlikuma lēmumu Padome vienojās par vispārēju pieeju. Pēc Eiropas Parlamenta Rūpniecības, pētniecības un enerģētikas komitejas balsojuma 13. oktobrī tika ieplānoti trīs neformāli trialogi – pirmais no tiem norisinājās 8. novembrī, otrs 24. novembrī. Pirmie trialogi un tehniskās sanāksmes ļāva panākt ievērojamu progresu no abām pusēm, parādot elastību un konstruktīvu attieksmi. Galīgais neoficiālais trialogs notiks 7. decembrī.

Vissarežģītākie jautājumi attiecas uz nesaistošu instrumentu iekļaušanu (ko Padome izsvītroja), kā arī Komisijas IGAs darbības jomas *ex ante* novērtējumu (ko Padome izvēlējās saistīt tikai ar gāzes IGAs, atstājot naftas un elektrības IGAs *ex post* novērtējumam). Ņemot vērā, ka sarunas turpinās, un “nekas nav nolemts līdz viss ir nolemts”, šajā posmā nekāda papildus informācija nevar tikt sniegta. Pašreizējā situācija ir atspoguļots dokumentā, kas tika iesniegts COREPER diskusijai par otrā trialoga mandātu: dokuments 13444/1/16 REV 1.

**b) Jaunākās norises ārējās attiecībās enerģētikas jomā**

* Komisijas sniegta informācija

5. decembra Enerģētikas ministru padomē Komisija sniegs faktisko informāciju par jaunākajiem un gaidāmajiem notikumiem un norisēm saistībā ar jautājumu “Starptautiskās attiecības enerģētikas jomā”. Ir izdalīti šādi atsevišķi jautājumi: Enerģētikas Kopiena, Enerģētikas Harta, Ukraina, Vidusjūras reģionu valstu savienība, Kanāda, Indija, Ķīna.

**c) Nākamās prezidentvalsts darba programma**

* Maltas delegācijas sniegta informācija

Maltas delegācija sniegs informāciju par prioritātēm enerģētikas jomā 2017. gada pirmajā pusgadā.

**II. Latvijas delegācija**

Delegācijas vadītājs: **A. Ašeradens**, Ministru prezidenta biedrs, ekonomikas ministrs

Delegācijas dalībnieki: **J. Patmalnieks**, Ekonomikas ministrijas valsts sekretāra vietnieks enerģētikas jautājumos

**J. Štālmeistars**, Latvijas Republikas Pastāvīgās pārstāves Eiropas Savienībā vietnieks, vēstnieks

**M. Zjurikova**, Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā

**I. Iļjina**,Ekonomikas ministrijasAtjaunojamo energoresursunodaļas vadītāja vietniece

Ministru prezidenta biedra,

ekonomikas ministra pienākumu izpildītājs,

ārlietu ministrs E. Rinkēvičs

Valsts sekretārs J. Stinka

24.11.2016.

3494

I.Karpoviča

67013192, [Inese.Karpovica@em.gov.lv](mailto:Inese.Karpovica@em.gov.lv)

1. EK priekšlikums tiks publicēts 2016. gada 30. novembrī [↑](#footnote-ref-1)
2. Šobrīd aktuāla ir: a) Nacionālā pozīcija Nr. 1 “Padomes secinājumu projekts par Enerģētikas savienības pārvaldības sistēmu” (20.10.2015. MK prot. Nr. 55, 42.§.);

   b) Nacionālā pozīcija Nr. 1 “Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai, Reģionu komitejai un Eiropas Investīciju bankai – Enerģētikas savienības stāvoklis” (15.12.2015. MK prot. Nr. 67, 86.§.) [↑](#footnote-ref-2)